Dragnea despre presupușii asasini: ”La un restaurant, erau patru indivizi îmbrăcaţi în haine închise la culoare. S-au oprit la câţiva metri de mine, unul a făcut un gest din ăsta, apoi s-au întors şi au dispărut”

Liviu Dragnea a revenit miercuri la Antena 3 cu detalii despre presupusa tentativă de asasinat la adresa sa de anul trecut și a spus că ar fi existat două episoade. ”Eram la un restaurant și unul mi-a făcut semn cu mâna la gât” – e prima. ”Eram pe o străduță îngustă, o mașină în față și una în spate, fără numere de înmatriculare, am reușit să scap, să îi pierd pe drum”, a doua.

”La câteva zile după câştigarea alegerilor, am început să primesc ameninţări. Indiferent de la cine veneau, erau pline de violenţă. Au trecut încet-încet de la ameninţări voalate până la ameninţări directe cu moartea. Cred că erau nume false, conturi false, adrese false, cam pe tot ce aveam. Apoi au început să devină descriptive, ce voi păţi eu, ce va păţi familia mea. Am înţeles că era o campanie împotriva mea, dar recunosc că nu i-am dat o importanţă prea mare. În partea a doua a lunii martie, a început să crească această presiune. Simţeam că sunt filat, începusem să mă uit mereu în spate, am început să observ indivizi care mă priveau cu insistenţă, ca să fie văzuţi de mine. În prima parte a lunii aprilie au devenit din ce în ce mai ostentativi. Făceau gesturi care semnifică moartea, tot felul de lucruri din astea. M-am îndoit de vreun scenariu, pentru că erau mereu persoane diferite. I-am spus Irinei şi mi-a confirmat şi ea suspiciunile şi mi-a spus că este urmărită. Eram în plin război politic (…) Într-o seară în aprilie lucrurile au mers mai departe. Eram într-un spaţiu public, erau patru indivizi îmbrăcaţi în haine închise la culoare. Eram într-un grup, la un restaurant. S-au oprit la câţiva metri de mine, unul a făcut un gest din ăsta, apoi s-au întors şi au dispărut. La câteva zile după, eram pe o străduţă în zona 13 Septembrie, au încercat să mă blocheze, am reuşit să trec, voiau să îmi deschidă uşile la maşină. Asta mi-a confirmat că au intenţii serioase. M-am gândit să vorbesc cu instituţii ale statului, am renunţat şi am ţinut aceste fapte sub tăcere până ieri. Am vorbit pentru că mie nu mi-e teamă, nici de moarte şi nici de altceva. Am vorbit că au fost ameninţări la adresa fiului meu, a familiei mele. Ca să fie foarte clar, nu cred că Soros are vreo implicare” a spus Liviu Dragnea, potrivit News.ro.

El a susținut că un prieten i-a spus că ”niște străini” au venit să evalueze dacă este posibil să-l asasineze.

”Un prieten, care nu e român, mi-a spus că într-adevăr au fost nişte străini care au venit să evalueze, dacă ar fi posibil aşa ceva (…) Nu vreau să-l implic mai mult, dar este un om destul de bine informat. Acum am mereu o maşină care merge după mine (…) Ştiu că sunt afirmaţii foarte grave, nu merg în instanţă, de asta nu am făcut nici atunci, pentru că eram sigur că mi se pun aceleaşi întrebări”, a continuat Liviu Dragnea.

Întrebat în mod repetat de moderatoare de ce nu a depus plângere, Dragnea a spus că nu a avut încredere în instituții.

”Nu am avut încredere. Eu i-am făcut o plângere penală lui Mircea Marian în 2017, care a incitat la violență. Nici până în ziua de azi nu am primit nimic. Și atunci de ce să mai fac sesizări acolo? Pentru că mai făcusem una cu aproape același conținut. Însemna să o fac degeaba. Nici până azi nu am primit nimic de la parchet. Nimic (…) De ce nu s-a întâmplat nimic cu acea plângere împotriva lui Mircea Marian? Nici măcar o soluție, nici măcar o clasare, nimic. În momentul în care eu am făcut o plângere penală asumată împotriva unui om care a dat adresa unde stau ca oamenii să vină peste mine și parchetul nu a făcut nimic, de ce să mai fac o plângere?”, a spus Dragnea

„M-am gândit mult dacă să vorbesc cu instituţii ale statului. (…) Am renunţat şi am ţinut aceste fapte sub tăcere până ieri. (…) Au început acum ameninţări asupra copilului meu şi asupra familiei”, a adăugat Dragnea.

El a mai spus că nu Soros e cel care ar fi comandat presupusul asasinat, dar a refuzat să spună vreun alt nume.

”Categoric nu cred că e Soros”, a mai spus Dragnea.

”Nu știu dacă voiau să meargă doar la intimidare”, a mai susținut liderul PSD, care nu a reușit să explice cum și-a dat seama că cineva vrea să-l asasineze.

Șeful PSD s-a încurcat complet în explicații când a spus că știa despre o presupusă cercetare a acestui caz. Moderatoarea l-a întrebat în mod repetat cine a cercetat cazul, dat fiind că toate parchetele au negat azi informația, la fel ca și serviciile secrete. Dragnea nu a reușit să explice ce a vrut să spună.

”Eu înţelesesem la un moment dat că se deschisese un dosar. Că este real sau nu, dacă informaţia mea era corectă, ar trebui să răspundă alte instituţii. Am înţeles că s-ar fi deschis un dosar şi s-ar fi clasat. Acum habar nu am dacă a fost legat de incidentele astea, pentru că eu nu am sesizat pe nimeni. Nu am reclamat pentru că nu am avut încredere”, a declarat el.

Dragnea a spus că martor la evenimente a fost Irina, iubita sa, și că a primit informații că se dorește asasinarea lui de la un prieten care nu are cetățenie română.

”Irina i-a văzut”, a spus el.

”O scenă asemănătoare nu s-a mai întâmplat, dar intimidări, urmăriri au fost chiar până de curând”, a mai susținut Dragnea.

Liderul PSD a mai spus că nu a avut protecție SPP în acel moment și nici bani să plătească o firmă privată de securitate nu are.